Papersnake/gushiwen huggingface dataset:
济州过赵叟家宴
王维（唐代）

虽与人境接，闭门成隐居。
道言庄叟事，儒行鲁人馀。
深巷斜晖静，闲门高柳疏。
荷锄修药圃，散帙曝农书。
上客摇芳翰，中厨馈野蔬。
夫君第高饮，景晏出林闾。
芭蕉
释今音（明代）

古砌风生处，空斋夜雨时。不因情最澹，那得意无疑。

绿影清宜水，繁阴冷近帷。露华迟素月，閒澹学书词。
治水谣
郭祥正（宋代）

去年圩破官不救，阙食逋亡十八九。今年大水如去年，民困适遭何令贤。

贤哉何令能治水，枪木编芦多准拟。赏罚公平贫富均，赤脚亲临食亡匕。

每趋危垫必身先，往复连宵几百里。浪头作恶工莫施，一拜能令二龙起。

白龙先去黑龙随，鳞鬣分明皆见之。须臾浪定埂可禦，父老惊嗟咸涕洟。

西门投巫安足比，亦胜乘舆济溱洧。活我生灵十万家，惠泽阴功浃神理。

天子临轩方用才，时时有诏搜草莱。请歌何令能治水，愿采斯言献天子。
木兰
何梦桂（宋代）

木兰元是女郎身，千载香魂落软尘。曾学男儿解征战，祇今相见似羞人。
送杨廷秀秘监赴江东漕
楼钥（宋代）

平生杨诚斋，可仰不可见。
去年尺一书，老韩忽同传。
道山故仙尺，再上右文殿。
蓬莱几清浅，笔力愈雄健。
独挟风雅辀，孰敢当白战。
一官定一集，流传殆千卷。
拙工见大匠，有技不敢献。
谁持斫鬃篇，径彻岩下电。
诵之百寮上，慙汗几被面。
公今欲何之，江左去乘传。
鼻閒长栩栩，仕已忘欣怨。
英英日暮云，荐绅极追恋。
挽公不得留，觞豆纷祖饯。
惟应三山高，须公和江练。
君王念畴昔，临遣尤缱绻。
公乎遂来归，密侍清閒燕。
坐寝淮南谋，如彼雪见晛。
从容处筹帷，侵疆归古汴。
秋日登老子说经台台下有道德经石刻并手植柏在焉感而赋此
朱应登（明代）

伯阳仙去有高台，紫气销沈望不回。楼观俯看秋色里，函关背指暮云隈。

岩前种柏飘玄润，石上翻经暗古苔。问礼谁争宣父长，惭予千载偶能来。
和南都赵少师
苏轼（宋代）

富贵功名已两忘，望高嵩华量包湘。
还家傲似蒙庄子，定策忠于汉霍光。
远访交亲情益重，共论诗酒兴偏长。
园亭继日休车马，却悔多年滞庙堂。
宫词
申屠衡（明代）

青琐春间漏点迟，博山香暖翠烟微。
隔帘谁撼金铃响，知是花间燕子归。
南歌子
石孝友（宋代）

凤髻斜分翠，鸳鞋小砑红。东君著意绮罗丛。最好一枝特地、怨春风。

懊恨无情语，娇羞忍笑容。相看疑是梦魂中。怕逐飞云归去、断行踪。
癸巳岁除夜诵孟浩然归终南旧隐诗有感戏效沈休文八咏体作 其八 松月夜窗虚
程俱（宋代）

透隙风号屋，翻檐雪洒窗。遥知迷九泽，似欲卷三江。

引睡翻书帙，浇愁泥酒缸。无因踏松月，痴坐对青釭。
偈颂七首
释师一（宋代）

魔作佛，坏烂虚空元有骨。
佛作魔，须弥顶上涌清波。
魔佛二边俱坐却，瘥病不假驴驼药。
送薛先辈入关
许浑（唐代）

一卮春酒送离歌，花落敬亭芳草多。

欲问归期已深醉，只应孤梦绕关河。
雪猎
陈兆仑（清代）

雨丝夜散霜风鸣，和门送驾晓正睛。宿云未收旋勃兴，吹作一色连山横。

矫首上界浩冥冥，思入围合随飞霙。帝循璐逵游玉京，琪瑶辟尘光英英。

淅淅沥沥疑可听，鸟呼兽嗥多寒声。三山素禽来高陵，翩然白凤率以行。

天龙曼衍过福庭，鳞间颔下分光平。寒兔抱杵奔圆灵，纤阿留影昨夜经。

冰柱四合瑰崚嶒，诡形殊状睹未曾。银章皓羽雉与麖，自昔夸瑞今从轻。

择肉命处閒量评，豹钩犀跋群狐抨。谁为侔色更揣称，天予奇怪别有情。

麟仁驺义皆告祯，对时祝网七字成。阳春和难悚屏营，安得承诏如马卿。

王恭谢庄终腐生，宫袍沾透猎未能。
寒
释道璨（宋代）

淡墨磨虚空，秃笔蘸沧海。点污天台山，是他这一对。
戏答公益春思二首
黄庭坚（宋代）

昔人有真意，政在无美恶。
微言见端绪，垂手延後觉。
大声久辍见，谁继夫子铎。
长笑二南闲，斯道公不薄。
性怀如佩环，诗笔若陨雹。
前篇戏调公，深井下短索。
子云最清净，亦动解嘲作。
光尘贵和同，玉石尚磊落。
众人开眼眠，公独寤此乐。
昔在西宫游，初非朝夕约。
邂逅二三子，蛾眉能劝客。
坐嫌席闲疏，酒恨盏底窄。
骊驹我先返，看朱已成碧。
况闻公等醉，歌舞恣所索。
舞余必缠头，歌罢皆举白。
清狂稍稍出，应节自不错。
譬如观俳优，谁能不一噱。
何为苦解纷，乃似自立敌。
人生忽远行，车马无归迹。
黄粱一炊顷，梦尽百年历。
弃置勿重陈，虚心待三益。
偈颂七十一首 其五十
释了惠（宋代）

六年心念已灰寒，几欲求闲不得闲。今日不求闲自至，一枝藤占几江山。
题桐庐李明府官舍（一作赠同官李明府）
崔峒（唐代）

讼堂寂寂对烟霞，五柳门前聚晓鸦。流水声中视公事，

寒山影晓见人家。观风竞美新为政，计日还知旧触邪。

可惜陶潜无限酒，不逢篱菊正开花。
道逢村叟询馀家事凄然有作 其一
翁同和（清代）

温公五亩宅，汝亦屡经过。乔木今何在，吾生可奈何。
和希之
毕仲游（宋代）

幽禅吾不学，静处岂无心。日转眠双树，风和散两襟。
菩萨蛮（佳人）
陈师道（宋代）

晓来误入桃源洞。恰见佳人春睡重。玉腕枕香腮。荷花藕上开。

一扇俄惊起。敛黛凝秋水。笑倩整金衣。问郎来几时。
奉送径山无畏考勤人谒吴兴蒋使君无畏能作诗
毛滂（宋代）

一生凛凛伴龙湫，末后飘飘逐置邮。
老屋相安真喣沫，扁舟独往亦浮沤。
晴沙照影支离晚，寒研磨烟骨董秋。
八月惊潮翻口角，铃斋说似古裴休。
雪夜与僧拥垆僧曰闻唐刘叉赋雪车冰柱诗为退之所赏愿闻其诗予曰忘矣僧请续之口占以授
释德洪（宋代）

雪车比毛车，弱水谁欲度。飘然凌空去，中疑载青女。

□风为通衢，走毂不容驭。大胜短辕犊，更烦长柄麈。

□□广寒宫，构基非下土。天公亦薄相，镂冰以为柱。

傍□□银床，谁与挥玉斧。仙妃倚之笑，疑是漆室女。
陪同舍登望越亭观潮
刘才邵（宋代）

吴越中分江一派，两岸溪山扫浓黛。茫茫云海迷烟空，方诸宫外天为界。

潮波吐纳谁使然，欲到先冲海门隘。江浅洲长碍奔放，势益汹汹怒而噫。

方看隐起玉堤横，忽复飞腾雪花碎。高浪翻空雷吼怒，黑沙崛起云崩坏。

山岳倾颓惊炫转，鲸鹏摩戛舞幽怪。大声吹地恣淙淙，馀响振天轰磕磕。

恍如白帝盛羽卫，风搅旌幢纷旆旆。从以百万虎与貔，组练精明呼声大。

世间奇观独雄绝，坐令耳目俱松快。津亭晚霭动遐想，樽酒相欢信良会。

木落山空秋气高，情多思远人寰外。杜老扶桑有遗恨，韩子鲸鱼思饱脍。

豪气英风终不泯，海色天容自相对。同来俱是蓬山侣，蕊简玉书名姓在。

东游不用浮海航，仙骥追风云作盖。却须从此排阊阖，丛铃响杂飞霞佩。

通明殿里缀仙班，官府纵多君莫悔。
赠顾君美
曾丰（宋代）

三命孰如李，五星谁似朝。
目前谈者众，足下悟其玄。
归养老和病，看耕田与园。
他无可推步，君往扣侯门。
上张丞相十首
张元干（宋代）

贱子居闾里，明公总帅权。
姓名谁比数，礼遇每周旋。
老去无三窟，闲中有二天。
知音何日报，愿见中兴年。
江上
张祖同（清代）

满目浮生苦，清时景物非。岸边民舍尽，江上估船稀。

暮色无秋树，寒烟上客衣。浔阳知未远，海舶去如飞。
春日山行有感
游酢（宋代）

十里桥西别有天，青山欲断翠云连。
园林寂寂鹿为文，野服翩翩儒亦仙。
风咏无雩正此日，雪飘伊洛是何年。
追寻往事顿成梦，回首春光倍黯然。
别徐明府
贾岛（唐代）

抱琴非本意，生事偶相萦。口尚袁安节，身无子贱名。

地寒春雪盛，山浅夕风轻。百战馀荒野，千夫渐耦耕。

一杯宜独夜，孤客恋交情。明日疲骖去，萧条过古城。
泊雁
戴叔伦（唐代）

泊雁鸣深渚，收霞落晚川。柝随风敛阵，楼映月低弦。

漠漠汀帆转，幽幽岸火然。壑危通细路，沟曲绕平田。
偈颂五十一首
释大观（宋代）

片段悠扬点太空，卷舒无地觅行踪。
业风有意相交辊，又复从龙过别峰。
伤春怨·雨打江南树
王安石（宋代）

雨打江南树。一夜花开无数。绿叶渐成阴，下有游人归路。
与君相逢处。不道春将暮。把酒祝东风，且莫恁、匆匆去。
仁宗皇帝挽歌词二首
司马光（宋代）

雾晓铜鱼跃，霜寒阊阖开。
哀声际海发，灵仗拂天来。
虽寝严虚位，重阍阍夜台。
柏城空有路，无复属车回。
水仙
释元肇（宋代）

仙家遗玉种，岁晚发幽芳。露重金杯侧，天寒翠袖长。

神犹步洛汜，梦不到高唐。待得春风觉，游蜂空断肠。
呈折子明丈十首 其十
赵蕃（宋代）

道山峻峙不容攀，咫尺今遭风引还。闻道公曾踞其上，莫憎官府久人间。
徐济之携新妇侍亲扬州
徐渭（明代）

初绾同心结尚松，那堪波浪度江风。华堂一入姑亲道，新妇扬州芍药红。
西园风雨杂花谢
张耒（宋代）

楚泽春残雨又风，啼莺芳草思无穷。
芜菁满地黄金烂，不及蔷薇一点红。
咸阳县令求清渭楼诗和何子应长句
苏籀（宋代）

秦如蒹葭未饱霜，四维不举空豪强。
神疲鬼乏赴功利，兆自襄公终始皇。
富极薰天力斡地，诸侯西来谁敢当。
范雎李斯乘利势，蒙骜白起先戎行。
韩卢前奔宋鹊举，角逐海内如驱羊。
干戈取之刑法治，举事夸淫惟快意。
时移数尽非徒然，直笔汗青遭唾毁。
咸阳宫殿无尺瓦，直抵南山是禾稼。
山巅观阙总成尘，清渭东流无昼夜。
昔时此水贯宫垣，今日沦涟县楼下。
无复秦娥洗妆水，时有村童饮牛马。
秋波泠泠泛红叶，春天波荡桃花节。
清名不与世荣辱，混濁何尝妨至洁。
八川分流皆异态，七泽胸中无芥蔕。
直须面面倚危栏，殚睹雍州原野火。
楼中有客雍门弹，坐上悲歌击樽坏。
何侯精采如琳琅，携诗揖我谓我臧。
我今为子登楼赋，书版一讽悲兴亡。
送仲久之京口
赵汝鐩（宋代）

才归又东去，且道几时还。
算路亦差远，缘君不耐闲。
江城登铁瓮，烟寺认金山。
我昔经行地，诗牌挂壁间。
独夜
陆游（宋代）

独夜迢迢掩素屏，病怀羁思共伶竮。
房栊十月寒初重，风雨三更酒半醒。
繁杵有声时断续，残缸无焰尚青荧。
怳然唤起西征梦，身卧金牛古驿亭。
齐安春谣五绝 其五
张耒（宋代）

江头春泥妨踏春，闭门守春春著人。问春著人作何味，半酣美酒听韶钧。
宫燕词
杨巨源（唐代）

毛衣似锦语如弦，日暖争高绮陌天。

几处野花留不得，双双飞向御炉前。
咏史下·陶侃
陈普（宋代）

苏峻鲸奔正可忧，翻令王室备荆州。
五陵松柏无遗种，谩为桓温拾竹头。
翻破箧，得张钦夫唱和诗
杨万里（宋代）

年年不是不吟诗，吟得诗成寄阿谁。
留取朱弦不须断，只将瑶匣锁蛛丝。
秋雨中作
陆游（宋代）

灯前剧论与谁同？中岁朋侪亦已空。
行道敢希千载上，会心聊付一编中。
雨侵坏甃新苔绿，秋入横林数叶红。
莫怪又生湖海兴，此身元自是孤篷。
颂古十八首
释宝印（宋代）

全收全放不通风，点破将来已不中。
礼拜起来虽悟去，街头笑倒李三翁。
次韵少野
陈著（宋代）

古调难逢钟子期，近交只数已公诗。
家风自别閒相似，心事无涯话有时。
草木味中犹着我，荆榛丛里更同谁。
衰年如许会能几，俯仰悠悠云水知。
发加禄
孔武仲（宋代）

白草萧萧漾早晖，篮舆轻稳去加飞。
淮天软暖多成雨，喜有轻寒犯客衣。
念奴娇（赋德清县圃明秀亭）
吴文英（宋代）

思生晚眺，岸乌纱平步，春云层绿。罨画屏风开四面，各样莺花结束。寒欲残时，香无著处，千树风前玉。游蜂飞过，隔墙疑是金谷。

偏称晚色横烟，愁凝峨髻，澹生绡裙幅。缥缈孤山南畔路，相对花房竹屋。溪足沙明，岩阴石秀，梦冷吟亭宿。松风古涧，高调月夜清曲。
新年杂兴十首 其八
李光（宋代）

负郭幽居一味清，残花寂寂水泠泠。夜深宴坐无灯火，捲起疏帘月满庭。
山寺早梅三首 其二
陈渊（宋代）

冰雪情怀未遽开，芝兰风味已先回。故人隔岁无因见，一夜月明何处来。
游仙都五首
吴谨微（宋代）

薄宦驱人畏简书，金柔暑浊倦征途。
归来有意寻真境，路入仙都不惮迂。
过吴嗣业东庄
刘嘉纟育（明代）

尘容与俗情，到此异平生。
始向亭中坐，还来树下行。
小池当面净，独鸟隔林鸣。
更劝君栽竹，他年约听声。
感遇九首 其八
释契嵩（宋代）

松柏地之灵，草莽亦同茂。愿得区域中，人心复纯素。

苍梧会稽阴，罔复有陵墓。六合无知音，青山有归路。

人生惜朱颜，贤照长相顾。昨夜露华台，谁不怨秋暮。
江上逢进士许棠
张乔（唐代）

诗人推上第，新榜又无君。鹤发他乡老，渔歌故国闻。

平江流晓月，独鸟伴馀云。且了髫年志，沙鸥未可群。
句
秦湛（宋代）

大胜商山老，同居一木奴。杌■危中垒，高耸垛中雏。
与吴侍御春游
元稹（唐代）

苍龙阙下陪骢马，紫阁峰头见白云。

满眼流光随日度，今朝花落更纷纷。
流寓江南杂诗 其四
宋育仁（清代）

海外朝云已断魂，只缘迁谪易深恩。寒枝拣尽沙洲冷，当户明河照掩门。
蓦山溪（李次仲诞日）
曹勋（宋代）

乌龙云洞，神护红尘外。金鼎养丹砂，有仙卿、清修名世。三千功行，活字少人知，松露閟，紫烟深，知是聃翁裔。

吹箫后约，岂慕穿青紫。八十在人间，比当日、何须指李。相逢一笑，酒量海同宽，拔宅隐，玉霄寒，升举应新岁。
太常引·小斋潇洒颇宜贫
许有壬（元代）

小斋潇洒颇宜贫。清有竹、静无尘。俗子不敲门。只风月、烟霞是尘。古瓶清雅，寒梅疏瘦，昨雨忽纷纷。尚有一枝春。快报与、南厅主人。
赠邻居袁明府
方干（唐代）

隔竹每呼皆得应，二心亲熟更如何。
文章锻炼犹相似，年齿参如不校多。
雨后卷帘看越岭，更深欹枕听湖波。
朝昏幸得同醒醉，遮莫光阴自下坡。
宪圣慈烈皇后挽诗二首
程珌（宋代）

圣祖艰难业，重孙拥佑恩。
玉妃闲宝简，仙御送金根。
杳杳龙无去，翩翩凤又翻。
涂山望尧穴，日月万春存。
金缕曲 其三 题中吴吴老行看子
朱祖谋（清代）

自解嫌疏放。尽安排、黄齑注籍，酸寒骨相。此子最宜丘壑置，不酸凌烟画象。

有散髻、斜簪相望。同拜散人新封号，要江湖、终古长无恙。

沧洲趣，日应长。

头巾懒学周家样。伴诸公、吟尊料理，炉烟供养。手把离骚须痛饮，耳热酒酣神王。

更难得、风云开朗。任尔安期灵气尽，武陵源、何物能摇荡。

行荷锸，坐倾酿。
送昙颖上人往庐山
梅尧臣（宋代）

浔阳几千里，无不见炉峰。
苍翠入众目，岩壑少行踪。
高僧忽独往，杳杳怀远公。
尝闻虎溪上，醉令或来同。
而今竞邀致，几里闻松风。
尘心古难洗，瀑布垂秋虹。
贾秋壑圃
黄庚（元代）

不学苍龙卧浙东，惊飚吟佩堕青璁。
既无良策安江左，空有名园似洛中，
危栈连云晴亦雨，飞楼近海夜生风。
人间富贵皆尘士，回首吴山落照红。
浙江晚眺
黄复之（宋代）

越口对吴头，风烟画出秋。
帆遥疑不动，鸥下若相投，
云敛山争出，潮生水逆流。
平生得意处，杯酒凭江楼。
七月十五夜对保安对月二首 其二
邓林（宋代）

练练飞明镜，亭亭转玉盘。山河微有影，蟾兔不胜寒。

塞外犹为客，闺中正倚阑。清光随处有，千里思同看。
绍兴朝日十首
佚名（隋代）

［姑洗为羽］屹尔王宫，泛临翊翊。
惠此万方，岂惟五色。
以修阳政，以习地德。
云景杳冥，施祥无极。
次韵前进士唐仲文登黄山诗
陶安（明代）

献策当年动玉音，云霄旧路复追寻。江山聊寄登临兴，草木犹知抚字心。

菊意渐香螃蟹实，松阴乍冷鹤猿吟。荒岩醉访歌台迹，雨长苔花翠湿襟。
暮归舟中二首 其二
陆游（宋代）

湖水绿可爱，弄桡冲夕霏。林昏渔火壮，山转寺钟微。

老叹世情恶，穷知心事违。回头语孤鹤，伴我莫先飞。
咏史诗。云梦
胡曾（唐代）

汉祖听谗不可防，伪游韩信果罹殃。

十处辛苦平天下，何事生擒入帝乡。
满庭芳（次韵答季良）
晁补之（宋代）

闲说秋来，乘槎心懒，梦回三岛波间。便思黄帽，同我老山颜。上波仙人官府，何似我、萧散尘寰。云无止，流泉自急，此意本来闲。

寂寥，松桂圃，陪君好语，亦可忘餐。况琼枝玉蕊，秀满春山。若问幽栖何意，莫道是、飞鸟知还。无言处，孙登半岭，高韵更难攀。
书事
晁说之（宋代）

狂寇舳舻星斗落，列炬烧江犹未觉。
太平斥候固不严，樽俎之谋在河朔。
古意
宋祁（宋代）

持鹬蚌谋壮，贪蝉鹊意深。
渔人一拱手，弹者笑依林。
代天宁寺僧可举赠梓人善斲歌
陈著（宋代）

四明山南郁嵯峨，异气上与青天摩。
人豪挟秀布山下，余为巧匠擅一窝。
颀然而长独出者，此中巧处得最多。
谁知造物亦有意，要为公输世其科。
天宁古刹本雄丽，一旦忽受融风苛。
作而新之岂易事，一手足任奚谋他。
前年起山门，见者赞叹谁敢呵。
今年起佛殿，镇压大地山与河。
百川奏材奔贔屭，万夫应役鸣鹳鹅。
眼意所及规矩就，颐指之下锯斧罗。
巍巍列柱铁直立，整整骈榱玉圆瑳。
层檐飞走凤翼舞，修梁腾上虹光拖。
上入云霄争雁路，下临城市眇蚁窠。
可以坐三大如来于中閒正面，可以奉五百罗汉于东西两阿。
我仗我佛大势力，翻赶快尺水成大波。
汝有妙思随我意，轮奂视昔百倍过。
宝坊突兀见此屋，回首人世今如何。
当年大而富贵户，寒烟落日废址迷蓬莎。
小而苟活破茅舍，凄风苦雨不识阳春和。
慈悲法门何遮碍，平等世界何偏颇。
安得如汝千百亿，庄严栋宇遍婆娑。
有快活，无障魔，
大家拍手齐唱善斲歌。
念奴娇
佚名（宋代）

才经四日，是中秋，次第月圆如玉。一点光浮南极上，储作人间玉福。长厚慈仁，清高恬澹，爱水清山绿。溪园竹里，日来新就华屋。
好是玉马传家，芝兰挺秀，早勉群经读。将相公侯绵衮衮，重见当年符竹。富贵荣华，康宁寿考，聪我殷勤祝。更祈王母，共看桃结桃熟。
苏氏别业
祖咏（唐代）

别业居幽处，到来生隐心。
南山当户牖，沣水映园林。
屋覆经冬雪，庭昏未夕阴。(屋 一作：竹)
寥寥人境外，闲坐听春禽。
重游狼山题壁
张廷寿（清代）

去年八月秋风高，大江欲捲银波涛。故人邀我登寒皋，芒屩踏遍灵山鳌。

兹山浮图接云汉，地维永镇天柱牢。诜乎云烟倚朱槛，凉飔吹人森毫毛。

归来一病卧夕景，耳中犹闻声滔滔。今春游山兴尚豪，举足欲上心先忉。

笑我不敢淩绝顶，题诗塔下还周遭。山鸟斜飞入松影，一声清磬收吟毫。
甲午秋作四绝题窗间 其三
刘宰（宋代）

漆园逸气藐云霄，吏部英词揭斗杓。未用鸡虫分得失，笑看鹏鴳两逍遥。
摸鱼子 春渚烟帆图，为潘榕皋先生赋
戴延介（清代）

遍青山、画眉声里，欹斜帆叶吹到。年年暮雨吴船曲，输与者边斜照。

歌窈窕。对如画人儿，依约小红小。低吟侧帽。正酒被香销，诗襟雪浣，吹竹谱新稿。

乌逢底，钿盒镜奁开晓。听风听水都好。闲鸥懒作双栖梦，值得鸳鸯一笑。

添懊恼，算如此、江山只合烟波老。底须归早。想渔具因缘，笛床消息，不羡五湖棹。
题南园绿草飞蝴蝶图
屈大均（明代）

蝴蝶与芳草，相怜不为春。罗裙深浅色，愁杀冶游人。
文元贾公挽辞二首
王安石（宋代）

功名烜赫在三朝，经术从容辅汉条。
儒服早纡丞相绂，戎冠再插侍中貂。
开仓六塔流人复，出甲甘陵叛党销。
东第只今空画像，当时於此识风标。
翌日景繁察院公初叔明推直谦父主簿复会某晚至即席用前韵 其一
彭汝砺（宋代）

鼎食参差海陆兼，炉烟浮动麝兰添。纷纷不及同朝饮，草草犹兰共暮盐。

最爱梅香频倚槛，欲留槐影更褰帘。驿途即折垂杨别，酒令毋嫌细柳严。
寒食郊行
谷氏（明代）

郊原极目影苍苍，二月和风拂野塘。虾菜船归争市闹，鸡豚社起赛神忙。

墙低柳叶偷双眼，巷曲桃花露半妆。荒冢累累无姓氏，断魂荒草夕阳黄。
小金佛
曾习经（清代）

缕缕袈裟叶叶云，相宗衰眇仅能存。青鸾影下寻初地，金粟香中净六根。

收拾华严归自性，总持尘刹故称尊。误疑宋玉工微咏，涓滴何曾报佛恩。
和曾英发见访惠诗二首 其一
王庭圭（宋代）

陋巷谁过马粪王，一经题品自芬芳。桃花流水春犹浅，茗椀薰炉话更长。

千里夙期冲雨霁，十年闲事入篇章。明朝未免成离恨，莫苦吟诗作许忙。
萤
徐夤（唐代）

月坠西楼夜影空，透帘穿幕达房栊。流光堪在珠玑列，

为火不生榆柳中。一一照通黄卷字，轻轻化出绿芜丛。

欲知应候何时节，六月初迎大暑风。
莺鸣十章寄戚伯瑞
彭龟年（宋代）

有泽有涸，有山其落。
有木而桷，则以其斲
和汴教耶律伯明
牟巘五（宋代）

翩然来自旧京华，历数山河不谓遐。
往已农药惟重黍，玄谈未了更浇茶。
南游句好俄惊座，东道情深未忆家。
也欲卫州门外去，一声长啸入烟霞。
问天
方逢辰（宋代）

胭脂十二万风尘，一样胞胎父母身。
天欲杀之胡至此，厥初何用降生民。
春晚即事
范成大（宋代）

屋头清樾暗荆扉，紫葚斓斑翠荚肥。
春晚轩窗人独困，日长篱落燕双飞。
濉阳八景 其八 迎釐午磬
黄元实（元代）

凤山胜绝三不见，竹木苍苍隔台殿。仙宫云构接丹梯，清昼璆声袅香篆。

步虚讽彻瑶草凉，朝真斋罢紫芝香。侍宸白日骑鹤去，雷符绕壁馀神光。
蝶恋花 元夜大风寒甚有作
杨芳灿（清代）

万顷银云迷夜色。杳杳琼楼，一点高寒月。卷地风威棉欲折。

半点松叶玻瓈结。

叠鼓无声莲漏咽。蜡泪堆红，窗纸都吹裂。凝想江南花信息。

落梅香散春镫雪。
送李尉兴龙之海丰任
李昴英（宋代）

书味无穷得属厌，待瓜六载不辞淹。
乃心雅欲亲诸老，初筮惟知守一帘。
毋纵弯弓猎鸡犬，谨防暴客起鱼盐。
同乡同姓钟情处，酌别中秋吸玉蟾。
杨处干挽诗
魏了翁（宋代）

丁年已分与时违，便把书棚嘱付儿。
峨岭秋寒千古意，符溪春暖一筒诗。
彩云来往吾何与，草露消磨我自知。
含笑黄泉应不恨，桂华犹有未开枝。
麟州叹
郭祥正（宋代）

边兵不觉西人至，麟州仓卒城门闭。城中带甲仅防城，城外生灵任凋毙。

元戎底事不防秋，千里郊原战血流。谩说知兵范仆射，未免君王西顾忧。
寄田朝散善辅
姚孝锡（宋代）

粉署标名旧，山城识面新。
青云摧劝翮，空谷滞幽人。
世路谋身拙，心田育德醇。
久要知可卜，倾盖已情亲。
云松高隐图为清江邹彦和赋
倪岳（明代）

青松郁成林，上与浮云连。云来松漠漠，云去松娟娟。

苓珀下深固，雨露通重玄。两意忽有合，相托成千年。

不谓云松交，转增丘壑妍。清江有幽士，志隐耽林泉。

巢云卧松顶，手拂青山巅。芳阴日已远，雅操日已坚。

空对高隐图，载赋云松篇。
题烂柯山石壁 其二
戴名世（清代）

谪向尘寰病未瘥，同班仙侣近如何。语君弈罢朝天去，为谢狂生罚已多。
哭刘德仁
杜荀鹤（唐代）

贾岛还如此，生前不见春。岂能诗苦者，便是命羁人。

家事因吟失，时情碍国亲。多应衔恨骨，千古不为尘。
晓鸡
刘克庄（宋代）

绛帻昂然韵节清，不因风雪废长鸣。
初闻烟岫犹衔月，久听山城惭杀更。
惊起征夫茅店梦，唤回老将玉关情。
年来无复中宵舞，自笑功名一念轻。
和王宗一咏雪韵
张瑰（宋代）

雰雰六月帝皇都，曾拥庄衣近御炉。对景有诗留客咏，禦寒无酒唤童沽。

梨花院落重门掩，柳絮池塘一镜铺。帘动水晶光皎洁，屏开云母混模糊。

醉来披氅闲徐步，兴到乘舟便欲徂。阙凤起瞻银作翅，楼龙凝望玉为须。

梁园赋就词臣渴，郢里歌成和者趋。天上素娥迷月府，海中方士失蓬壶。

半生嚼齧愁苏子，两鬓侵淩老蔡姑。冻压野梅催腊放，暖融原草候春苏。

冯夷剪水工夫巧，屏翳驱云气力粗。共喜明年丰有兆，行看击壤颂康衢。
题林处士观梅图
钱宰（明代）

放鹤仙人不可招，断河残月夜闻箫。
别来欲问春消息，花落西泠第二桥。
两岸芙蓉
袁宗道（明代）

南垞与北垞，岸远渺难即。此处好行舟，面面芙蓉色。
送张正彦法曹
苏辙（宋代）

忆见君兄弟，相携谒侍郎。
通经滉早岁，落笔旧章。
试剧何轻锐，当官便激昂。
三年知力竭，大府觉才长。
知已未如格，归赀才满囊。
旧书还读否，师说近凄凉。
〈君以《三传》及第，今废此科。
〉
登中宿峡
区大纬（明代）

秋江净如练，倒影渡秋阴。自得胜情具，不知山浅深。

瀑声冷明月，蛩韵助微吟。醉拂石床卧，清光一夜侵。
信笔
陆游（宋代）

吾生本暂寓，无日不可死；区区迟速间，何地著愠喜？朝移一株石，暮引一脉水，是中亦何乐，一笑聊尔耳。
五月十一日早问政山房三首
方回（元代）

纵不烧丹汞，村人总是仙。
今朝才酒债，明日有柴钱。
指草能医病，争棋每让先。
活龙肯相赠，竹杖掘深鞭。
怀龚山人圣予
方凤（宋代）

西北有杰阁，岧峣切云天。
绮窗通四望，绰约流苏悬。
中有绝代人，端居方盛年。
被服既殊众，容采亦鲜妍。
瑶床置宝瑟，玉轸朱丝弦。
有时扬妙指，泠泠宫商传。
曲终恣仰頫，托契轩农先。
靡曼谐里耳，大雅谁能怜。
我欲往从者，淮海生寒烟。
句 其四
洪朋（宋代）

蒲根水满雁初下，梅径香寒蝶不知。
乞药有感呈梅圣俞
欧阳修（宋代）

宣州紫沙合，圆若截郫筒。
偶得今十载，走宦南北东。
持之圣俞家，乞药戒羸僮。
圣俞见之喜，遽以手磨砻。
谓此吾家物，问谁持赠公。
因嗟与君交，事事无不同。
忆昔初识面，青衫游洛中。
高标不可揖，杳若云间鸿。
不独体轻健，目明仍耳聪。
尔来三十年，多难百忧攻。
君晚得奇乐，灵根斸离宫。
其状若狗蹄，其香比芎藭。
爱君方食贫，面色悦以丰。
不惮乞余剂，庶几助衰癃。
平时一笑欢，饮酒各争雄。
向老百病出，区区论药功。
衰盛物常理，循环势无穷。
寄语少年儿，慎勿笑两翁。
周冬官子建如京师至山海值雨同咏
祁顺（明代）

北风吹雪满关城，寒气侵人夜不胜。无限客愁消未得，坐挥吟笔对孤灯。
连理枝
余桂英（宋代）

芳草连天暮。斜日明汀渚。懊恨东风，恍如春梦，匆匆又去。早知人、酒病更诗愁，镇轻随飞絮。
宝镜空留恨，筝雁浑无据。门外当时，薄情流水，如今何处。正相思、望断碧山云，又莺啼晚雨。
对酒
岑之敬（南北朝）

色映临池竹，香浮满砌兰。舒文泛玉碗，漾蚁溢金盘。

箫曲随鸾易，笳声出塞难。唯有将军酒，川上可除寒。
杂诗 从牧翁在西曹作
何云（宋代）

愁凭北酒缓中肠，情寄南云去路长。心似寒砧摇独杵，身同警路转空床。

梅花早白非关雪，蒲柳先衰可待霜。高足要津缘底事，也知老大是徒伤。
点绛唇·花事无多
洪咨夔（宋代）

花事无多，笙歌绾取东风住。玉彝雕俎，楼外更筹屡。醉唤骊驹，催上天梯去。君知否。半边铜虎。邓艾经行路。
制霓裳羽衣箫谱成听诸箫郎掐韵
伍瑞隆（明代）

不复人间想，新成月里篇。声疑隔霄汉，人似挟飞仙。

艳曲琼楼借，芳心玉指传。应知天上谱，元异李龟年。
送骆质夫谢病归湖州和王允宁二首 其一
王立道（明代）

闻君旧隐处，正傍太湖滨。课树收柑子，浇松养茯神。

秪缘身病累，转觉道情真。何日重开径，求羊卜尔邻。
将晓二首
杜甫（唐代）

石城除击柝，铁锁欲开关。鼓角悲荒塞，星河落曙山。

巴人常小梗，蜀使动无还。垂老孤帆色，飘飘犯百蛮。

军吏回官烛，舟人自楚歌。寒沙蒙薄雾，落月去清波。

壮惜身名晚，衰惭应接多。归朝日簪笏，筋力定如何。
陈用之学士挽词
秦观（宋代）

牢落公车待诏时，白头掌故更栖栖。
一生勤苦成何事。只得铭旌数尺题。
林贵州哀诗二首
刘克庄（宋代）

岁晚淹留潦雾间，朱幡虽宠变苍颜。
颍川凤下来何晚，浪泊鸢苍去不还。
道远返丧新燧改，州贫无赙旅囊悭。
新邱莫叹封茔俭，绝胜痴人锦裹山。
蝶恋花·问讯梅花开也未
黄人杰（宋代）

问讯梅花开也未。孕雪香，春在寒梢尾。试与折来供一醉。寿乡容与生春意。

律转黄钟霜小霁。月姊乘鸾，伴我浮尘世。结取年年今日誓。梅花影里看仙桂。
洋州三十景·蓼屿
鲜于侁（宋代）

盈枝红欲滴，照水色更好。
朝暮几回新，何用催秋老。
发馆陶
王安石（宋代）

促辔数残更，似闻鸡一鸣。
春风马上梦，沙路月中行。
笳鼓远多思，衣裘寒始轻。
稍知田父稳，灯火闭柴荆。
扪虱得蚤
梅尧臣（宋代）

兹日颇所惬，扪虱反得蚤。
去恶虽未殊，快意乃为好。
物败谁可必，钝老而狡夭，
穴蚁不囓人，其命常自保。
雪后梅边
方岳（宋代）

与君只隔竹笆篱，踏雪过从自一奇。
开口便遭花问当，老夫丑面了无辞。
秦王卷衣曲
曹勋（宋代）

六国斂袵朝秦王，秦王宫阙高相望。
美人充积盈椒房，金珠铅粉辉煌煌。
昔为花与玉，今为糟与糠。
感时悲旧事，无意惜年光。
昼苦短，夜苦长。
朝朝暮暮卷衣裳，谁复正乐恃红妆。
同臞庵居士过董公祠访邓孝威
行溗（清代）

一杖出萧寺，荒祠比邓林。楼高云影近，井久石痕深。

掩卷生禅悦，焚香静客心。我来同孝穆，户外听微吟。
次韵子瞻书黄庭经尾付蹇道士
黄庭坚（宋代）

琅函绛简蕊珠篇，寸田尺宅可蕲仙。
高真接手玉宸前，女丁来谒粲六妍。
金龠闭欲形完坚，万物荡尽正秋天。
使形如是何尘缘，苏李笔墨妙自然。
万灵拱手书已传，传非其人恐飞骞。
当付骊龙藏九渊，蹇侯奉告请周旋，纬萧探手我不眠。
浮邱八景 其二 晚沐堂
杨茂先（明代）

东风吹暖到江城，晚向沧浪一濯缨。却忆山阴修禊日，飞觞流水不胜情。
点绛唇
王灏（清代）

春到江南，东风著意催芳草。乳莺啼晚。林外孤峰小。

暗数年华，半向邯郫老。伤怀抱。青衫湿了。无个人知道。
送水云归吴
周静真（宋代）

燕山雪花大如席，马上吟诗无纸笔。
他时若遇陇头人，折寄梅枝须一一。
贺陈内翰去非三首
朱翌（宋代）

闻道催宣召，传呼入翰林。
堂高初上玉，带重更垂金。
烦悉周公诰，丁宁葛亮心。
调元知有日，天意向君深。
扶沟宰周源来求二苏兄弟留题于白鹤观诗
韩琦（宋代）

二苏遗笔匿仙扃，贤宰来求为发明。字久半随风雨剥，气豪犹入鬼神惊。

终疑鸾凤骞云去，不假江山到骨清。人对盛时须自勉，醉吟颠草尚垂名。
声声慢 次韵刘青田咏愁
王士禄（清代）

难搜难括，非去非来，做成一寸千曲。欲尽根株，除是马还生角。

任教春风荡涤，只昏昏、月黄烟绿。甚追逐，最难拼更是、天寒茅屋。

漏向眉间一半，揽清镜、已觉雾萦烟蹙。仿佛真形，五岳寸心矗矗。

能令酒来都化，作鲛珠、界破幽独。算千种，还谁解、区别细目。
送沈宗伯三年考绩之京
湛若水（明代）

草树动微旭，江介清风生。都城尽冠盖，出饯春官卿。

际此晴和天，矧伊皇路平。揽辔即长阪，去去觐朝廷。

伯夷典三礼，夙夜惟寅清。会见神人协，几年南教成。
淳熙十六年皇后册宝十三首 其五
郊庙朝会歌辞（宋代）

懿范柔容，如月斯辉。驾厥翟辂，被以袆衣。九御从之，如云祁祁。

典册是承，心焉肃祗。
送陈中丞以中被论回闽候勘
王世贞（明代）

九郡提封尽晏如，五云长拥五熊车。涛声昼偃销兵后，霜色秋熊揽辔初。

海外正传司马喻，箧中先报乐羊书。知公暂假天池息，水击抟扶自有馀。
病中春尽言怀
员兴宗（宋代）

万象无涯春有涯，愁肠几逐梦魂赊。解吟整整堂堂句，胜看红红白白花。
钱塘咏古
包彬（清代）

宋祚将移讶斗星，君臣迹似浪中萍。黄龙出海朝廷小，白雁横中战血腥。

南国无家归燕子，西台有泪哭冬青。诸陵麦饭今谁荐，风雨兰亭夜火荧。
拟古七十首 其十二 嵇中散康言志
王世贞（明代）

扰扰两象间，生人各自为。余本田野夫，少小无远志。

圭组岂不华，好者方为贵。习性偶成懒，敖乃非余意。

窃窥庄氏言，颇怀养生计。忤外非有干，撄心乃足累。

结茆流水曲，绿槐信所植。冶锻清阴下，弹琴衡门内。

仰见孤飞鸿，寥唳出天裔。阮公青云度，浊酒幸与契。

山生何为者，嬲我殊不寘。蜗庐欲枯壁，蛮触争何地。

翛然龙门色，顿忘寰中事。
车遥遥篇
宗臣（明代）

车遥遥兮，马骎骎。送君行兮，河之阴。望而不见兮，伤我心。

车遥遥兮，马萧萧。送君行兮，河之桥。望而不见兮，俾魂消。

车遥遥兮，马翩翩。送君行兮，山之巅。望而不见兮，涕留连。

车遥遥兮，马騑騑。送君行兮，江之矶。望而不见兮，泪沾衣。
已卯雨后春兴呈吟友
卫宗武（宋代）

一气散冲融，生意溢群动。
膏泽溜涓涓，物华来总总。
孤芳擅魁元，众卉遂宾从。
丹碧互鲜妍，低昂相错综。
茵铺五茸稠，旆接千林耸。
为媒想雉骄，求友悦莺哢。
丝茧富桑畴，饼饵馨麦陇。
耕犁雨既肥，荷锸云成滃。
花间车可乘，果下马宜鞚。
骎寻光景流，潇洒日月送。
悦情书一编，舒忧琴四弄。
九仞功徒劳，三迳步莫纵。
空羡兰亭游，惟存草池梦。
郊原初骀荡，风尘息澒洞。
良辰怅易逾，雅志浩难控。
春吟料满囊，春酿香浮翁。
春水玉交流，春山翠如涌。
乐事勿复论，幽寻犹可共。
王谢何人斯，吾将继芳踵。
题觉公新兰若
李端（唐代）

头白禅师何处还，独开兰若树林间。鬼因巫祝传移社，

神见天人请施山。猛虎听经金磬动，猕猴献蜜雪窗闲。

新斋结誓如相许，愿与雷宗永闭关。
园居杂兴四十三首 其三 木犀
黄衷（明代）

老气苍莓合，幽英屑玉开。有人曾赏味，道是月中才。
巨野二首 其二
陈师道（宋代）

蒲港侵衣绿，莲塘乱眼红。将身供世事，结缆待回风。
题山谷姚黄梅花
朱翌（宋代）

姚花富贵江梅妙，俱是花中第一流。
戏出小诗花一样，先生下笔与春谋。
久病灼艾後独卧有感
陆游（宋代）

白帝城高暮柝传，幽窗搔首亦萧然。
江边云湿初横雁，墙下桐萧不庇蝉。
计出火攻伤老病，卧闻鸢坠叹蛮烟。
诸贤好试平戎策，歛退无人竞著鞭。
浣溪沙
赵庆熹（清代）

还记宵深解玉珰，此时模样怎生当。是何福分作鸳鸯。

别泪双缄红豆蔻，同心百结紫丁香。教人那肯不思量。
和钱德循古意二首之一
贺铸（宋代）

驾犁岂知耕，布谷不入田。
大农坐官府，百吏饱穷年。
发金陵折柳亭
张耒（宋代）

津亭折得绿杨枝，更看春风向手吹。
建业城边春已老，连天荒草燕双飞。
祀坟马上
韩琦（宋代）

二茔逢节展松楸，因叹农畴荐不收。高穗有时存蜀黍，善耕犹惜卖吴牛。

泉乾几处闲机硙，雨过谁家用粪楼。首种渐生还自喜，尚忧难救赤春头。
新定获龟继得梓漕携之赴官
赵抃（宋代）

买自桐江数岁前，洁中轻外欲巢莲。同麟荐世宜为瑞，邀鹤寻真定得仙。

肯示吉凶贻后悔，祇随呼吸到长年。主人幸不烦供养，俾托轺车看两川。
树萱
吕陶（宋代）

北堂风物不惊秋，儿女攀怜欲解愁。未悟诗人深切意，世间何草可忘忧。
贺新郎·万里朝天去
梁明夫（宋代）

万里朝天去。见浔阳江上，风引仙舟淮浦。到得玉阶方寸地，历历苍生辛苦。要尽活、江南一路。昼绣归来沾御渥，听邦人、箫鼓迎初度。龟与鹤，亦掀舞。前身定是磻溪吕。笑当时、八十始卜，非熊非虎。试数行年逢革卦，革命正逢汤武。真千载、风云会遇。拟向庐山招五老，诣道山、同献蓬莱赋。仍剪菊，荐秋露。
霜叶飞 题陈石士“姬人寒闺访梦图”
叶绍本（清代）

璇闺一夜。西风紧，生把琼枝吹折。妆楼镇日锁葳蕤，怅人天轻别。

问何事、情缘空结，三山旧恨凭谁说。难得嫁才人，又蓦地、香冷珠襦，佩捐金玦。

回忆素手调羹，文窗拈线，德容真个双绝。柔姿况得少君怜，奈圆晖易缺。

有娇女秦箫吹彻，门楣差慰啼鹃咽。只六如、孤亭畔，经卷药炉，老泪凄切。
舟中冬至
虞俦（宋代）

阴阳消长际，新旧送迎中。
异县他乡泊，天时人事同。
世方期道泰，我岂坐途穷。
儿女番为寿，衰颜借酒红。
留题吴促庶省副北轩画壁兼呈杨乐道陈院龙图
王珪（宋代）

文书满眼纷纷里，忽觉沧波起荻洲。
红日不知华省暮，扁舟如下洞庭秋。
林泉傲物非无约，轩冕拘人此未休。
与拂素尘寻绝景，羡君潇洒特迟留。
题褚道士雪巘诗卷
王谌（南北朝）

五言与七字，句句总清新。
但得诗囊富，何忧客路贫。
梅花一巘雪，瑶草半岩春。
著我司盟去，吟边养病身。
偈颂七十六首
释师观（宋代）

一二三四五，五四三二一。
无量妙义门，皆从此经出。
上天池寺 其一
黄文雷（宋代）

蟠际均衡岳，千峰独出群。鲲鹏从水击，翼轸验天文。

旷野风行雨，曾霄日贯云。僧言兴废事，因念福王勋。
和宋永兄围棋青字韵因成五绝 其四
黄公度（宋代）

哲匠观旁嘿若喑，衔枚勇士用功深。管中窥豹谁家子，技痒时时不自禁。
雪晴早发杜生村至李家口三首 其二
黄淳耀（明代）

映日凝明鲁缟纤，兼霜的皪剑花严。蓝田烟去唯存玉，沧海潮花尽煮盐。

混合路歧埋棘刺，分疏鸡犬认茅檐。远山谁是华不注，我欲飞身石笋尖。
梦授访及偶昏寝不见继以诗来次韵答之
廖刚（宋代）

山城春色雨兼风，谁访扬雄寂寞中。知是高轩应倒屣，妙谈全胜梦周公。
次吕季克东堂九咏 其二 敬义堂
朱熹（宋代）

高台巨榜意何如，住此知非小丈夫。浩气扩充无内外，肯誇心月夜同孤。
始凉
刘敞（宋代）

北风吹过雨，晚景留新秋。高卧来一笑，如焚宽百忧。

精神露鹰隼，意气激骅骝。自觉亦飞动，江湖思远游。
贻如祖大师 其四
黄裳（宋代）

一念忘时便道空，不知空与色常同。须知空色无分别，如此圆融始大通。
篁村探梅
释今湛（明代）

昔年曾探此溪梅，霜鬓犹能策杖来。我认断桥寻旧主，云移疏杖尽新栽。

香风簇族沉山阁，涧水泠泠绕石台。踏遍不辞归路远，斜阳穿破竹林隈。
金陵杂兴二百首
苏泂（宋代）

看杀先来所寄书，不知病体比何如。
想应药裹关心外，更与儿曹作念渠。
乙丑元日口号十首 其五
刘克庄（宋代）

伴壮丁骑秧马出，看儿童放纸鸢嬉。老无忧责庸非福，身是神仙不自知。
奉酬德庄见和一首
周紫芝（宋代）

老于春事岂相关，只有翻书意未阑。白眼何由常玩世，黑裘元自不遮寒。

饱听风雨眠方熟，细说穷愁语更酸。日诵离骚三百字，便知新句有惊湍。
偶成柬续芸
释斯植（宋代）

相看又一春，花乱马前尘。
湖海他乡路，烟霞几处人。
草连闲地远，鸟入暮山频。
多少凄凉事，那堪日发新。
暮春游贝氏园
周琳（清代）

一径穿林谷，垂条罥角巾。小亭浮树杪，古木卧溪滨。

花气能留客，泉声解送人。匆匆理归棹，落日满城闉。
题云居壁
韩世忠（宋代）

芒鞋行杖是生涯，老鬓今年玩物华。
为爱云居松桧好，不须更看牡丹花。
次韵和李公达见寄
韩维（宋代）

五分符竹尽吾乡，圣主恩私溢故常。
揽辔岂能清北道，支筇时故问西堂。
湖边冻柳生春意，月下晴梅动暗香。
乘兴可能同一醉，闻君筋力尚坚强。
少年初见一经横，籍籍文场蔼俊名。
抗志直思追二祖，故官今乃后诸生。
赐袍便欲期芳草，贺酒犹能及落英。
我亦林泉有归兴，待君吟啸乐升平。
西湖素公爱余泊黍小诗画为扇子
姜特立（宋代）

老子诗中那有画，阿师画里自兼诗。
我非今世王摩诘，子岂前身李伯诗。
烟月正临青嶂落，滩声惟许白鸥知。
可怜半幅鹅溪绢，写此寒江一段奇。
读东坡谪居三适辄次其韵 夜卧濯足
张九成（宋代）

夏日乏絺葛，冬来无衾裯。况复窜炎荒，令人生百忧。

空城舞狐窜，深林鸣鸺鹠。此邦无足恋，聊为薪水留。

枯枝煮寒泉，大灶声飕飕。老盆深注汤，徐以双骹投。

沃久意痛快，絷维今脱韝。须臾膏液上，两踝暖气浮。

生平苦寒痹，一洗皆已瘳。登山不须扶，跳梁逐狙猴。
听莺歌
灵澈（唐代）

新莺傍檐晓更悲，孤音清泠啭素枝。口边血出语未尽，

岂是怨恨人不知。不食枯桑葚，不衔苦李花。偶然弄枢机，

婉转凌烟霞。众雏飞鸣何跼促，自觇游蜂啄枯木。

玄猿何事朝夜啼，白鹭长在汀洲宿。黑雕黄鹤岂不高，

金笼玉钩伤羽毛。三江七泽去不得，风烟日暮生波涛。

飞去来，莫上高城头，莫下空园里。城头鸱乌拾膻腥，

空园燕雀争泥滓。愿当结舌含白云，五月六月一声不可闻。
次韵和真长四季牧童
黄庶（宋代）

枯笛手持无律吕，清风曲调逐时新。
数竿冬日浑无价，暖靠牛眠不教人。
张学士送酒
刘敞（宋代）

秋风埽飞叶，客子鬓垂斑。好事烦携酒，怀情惬闭关。

坐看凉月堕，醉送暮鸿还。后日相思意，萧萧丛菊间。
集同年于聚景图
袁说友（宋代）

慈恩回首几番春，樽酒相期在帝京。
人事好乖知岁久，天宫作意得朝晴。
向来禁籞所未到，同此英游真可荣。
无奈斜阳又催去，更凭余酌话平生。
客中秋夜
孙作（明代）

故园应露白，凉夜又秋分。
月皎空山静，天清一雁闻。
感时愁独在，排闷酒初醺。
豆子南山熟，何年得自耘。
食虀有作
曹勋（宋代）

点化八珍爽，须烦一品虀。
付寒求瓮下，面法记山西。
宫徵难忘味，膏梁勿遽迷。
终然调鼎手，深旨出扶犁。
芦花 其二
王十朋（宋代）

芦花两岸风萧瑟，渺渺烟波浸秋日。鸥鹭家深不见人，小舟忽自花中出。
小孤山
陈从易（宋代）

山称孤独字，庙塑女郎形。
过客虽知误，行人但乞灵。
玉霄峰
胡融（宋代）

青冥玉霄顶，静夜无纤埃。
手携赤松子，拂石坐苍苔。
众瓢呼海月，长蜡贯金罍。
挂剑桂树枝，洗手天河洄。
我欲铲崖嶂，涉海登蓬莱。
要观中州碑，鼓枻云涛堆。
风波虽可越，长鲸正崔嵬。
句
薛绍彭（宋代）

雨不湿行迳，云犹依故山。
十六夜同谢伯子过庞公右云山馆待月得两席罢成诗
高俨（明代）

散酌山杯笑几人，缓寻村馆得幽新。松于密处鸟生梦，月不明时天失真。

隔岭潇潇来薄雨，前溪皛皛似侵晨。物情应节催心老，所学都成过眼尘。
夜过康录事造会兄弟
皎然（唐代）

爱君门馆夜来清，琼树双枝是弟兄。

月在诗家偏足思，风过客位更多情。
送友人游金陵
潘柽（宋代）

酒尽谭余意转新，北风一舸下寒津。
遥知白下登楼处，正欠黄寒着句人。
往事省来多岁月，旧游疎似晓星辰。
半山斜日荒凉寺，更有残碑待拂尘。
赠徐鉴堂
徐元杰（宋代）

鉴堂均此号，兄与弟相先。
画以名家显，神於活法传。
以眸蟾皎洁，两袖羽蹁跹。
落笔人人似，柯山本是仙。
送韦琼校书
贾岛（唐代）

宾佐兼归觐，此行江汉心。别离从阙下，道路向山阴。

孤屿消寒沫，空城滴夜霖。若邪溪畔寺，秋色共谁寻。
入山寄诸眷属
罗万杰（明代）

几年尘土混衣冠，火宅栖迟梦已阑。破釜昔曾闻项籍，携铛今窃效陈抟。

孤踪冷比飞鸿爪，去志迅如落涧湍。从此黄岐峰顶月，清宵应各照团圞。
题通伯先生山水画
庄昶（明代）

乾坤万物吾一体，此意人间几山水。平生画者知未知，一幅烟云春万里。

苍然蔚然神莫涯，动者植者妙何拟。平溪欲静苍天留，白云忽散青山起。

世人看尽只是画，眼底谁能会斯理。惧庵天挺观物豪，天地斯人能有几。

鸢飞鱼跃忽满前，正契吾心妙斯旨。三十六宫遍挂之，一日一宫春煦煦。

明月天心舞邵雍，春草庭前梦周子。先生不鄙痴老翁，持向定山拈一语。

老翁高坐溪云亭，春在千岩正红紫。笑将此画聊捲之，更与先生看真此。
长歌行
郑善夫（明代）

南湖谷老谁识尔，被褐裹头卧桑梓。早时读易编屡绝，直道如弦仕三已。

郎官十年穷不休，八口羞称折腰米。虞廷咎夔苦梦寐，前代君臣若鱼水。

老骥伏枥志千里，绨袍百结吾不耻。鲁生甘守白茅屋，张良还从赤松子。

洛阳少年抱区区，汉室规模叔孙礼。嗟哉往事谁向语，惠施无人予期死。

凤凰楼下党锢成，浊流岂但十一士。君不见申屠蟠，灭迹烟霞里。

又不见郭林宗，涉世终泥滓。沧江日落归去来，东山草堂安在哉。

迟清亭子风拔颓，贫贱如此令心哀。殷王中兴图逸才，孰为霖雨为盐梅。

终日畚锸歌徘徊，于乎终日畚锸歌徘徊。
次韵白水雪梅二诗
刘子翚（宋代）

豪气无根老自摧，尚留余习爱寻梅。
苦寒扶病也须去，薄暮微吟垂欲开。
静纳长芬风外坞，醉临高白水边台。
无言自得幽贞意，莫吐肝肠锦绣才。
赠高老
李处权（宋代）

野寺何所有，梅花如玉盆。
客愁浩如许，我声已载吞。
大士坐丈室，燠若阳谷温。
从来第一义，入耳简不烦。
不谓兵火余，见此只树园。
仰沐方外契，蔼然风味存。
我诗如废井，已涸宁有源。
又如既老马，力尽不复奔。
空余浩然气，踵见常焞焞。
熊经非我事，讵以胎息论。
蒙庄岂达者，区区说鹏鲲。
何如柳下惠，坐令薄夫敦。
殊方对节物，凄断游子魂。
山晚云欲雪，阴风树雅翻。
不见柴桑翁，此意无语言。
夏之日（癸卯）
文太青妻（明代）

夏之日，游也。
二章，章四句。
夏之日，美人倦起。
小院闲窗，风摇帘子。
夏之日，重槐轻柳。
燕子唤人，园林宜酒。
偈颂一百零一首
释慧性（宋代）

兔马有角，牛羊无角。
智不到处，切忌道著。
拈得鼻孔还失却。
蟾宫曲·京口怀古·镇江
卢挚（元代）

道南宅岂识楼桑，何许英雄，惊倒孙郎。汉鼎才分，流延晋宋，弹倒萧梁。昭代车书四方，北溟鱼浮海吞江。临眺苍茫，醉倚歌鬟，吟断寒窗。
咏史下·苏东坡
陈普（宋代）

方朔优旃岂舜徒，南来谩喜落苍梧。
天津醉裹乾坤眼，只见双程不见苏。
就花枝
白居易（唐代）

就花枝，移酒海，今朝不醉明朝悔。且算欢娱逐日来，

任他容鬓悔年改。醉翻衫袖抛小令，笑掷骰盘呼大采。

自量气力与心情，三五年间犹得在。
喀喇河屯行宫叠旧韵
弘历（清代）

重来宛忆旧卷阿，列嶂攒青急雨过。山鸟似迎人个个，野花偏对客娑娑。

梦犹未醒枝藏蝶，篆不成文壁走螺。咫尺林泉濠濮想，赋诗还道不须多。
颂证道歌·证道歌
释印肃（宋代）

纵遇锋刀常坦坦，只困得只金刚眼。
一相光中无二形，劫火洞然无退返。
题梅仙山
陈阐（宋代）

先生吏隐寄南昌，千里来寻物外乡。
汲水尚怜春井渠，藏丹犹发夜坛光。
鹤归华表人何在，犬吠云深日自长。
我拟重来访遗迹，手搘筇杖少徜徉。
和将志父春风亭韵
李曾伯（宋代）

谁能草檄愈头风，有酒时时共一中。
莫把丹青羡苏武，且将玄白玩扬雄。
将军事在龙荒北，客子心驰马首东。
休笑晋朝人物少，犹知口不道和戎。
金陵怀古
周密（宋代）

远岸商歌不忍听，恨随纤草满沙汀。春归王谢空堂燕，风散齐梁废苑萤。

紫盖黄旗人寂寞，琼枝璧月事飘零。新亭风景时时异，惟有垂杨似旧青。
甲午岁题江汉王粲楼和达实密雅苏韵
李士瞻（元代）

大江西下思漫漫，憔悴王郎旧倚栏。貔虎昼嘷沙草白，辘轳夜转井梧寒。

帛书喜托云中雁，锦字羞题梦里鸾。魏国山河刘社稷，可怜无地望长安。
赤壁风月笛图
李纯甫（金朝）

钲鼓掀天旗脚红，老狐胆落武昌东。书生那得麾白羽，谁识昌昌盖世雄。

裕陵果用轼为将，黄河倒捲湔西戎。却教载酒月明中，船尾呜呜一笛风。

九原唤起周公瑾，笑煞儋州秃鬓翁。
嘲陆畅
宋若华（唐代）

十二层楼倚翠空，凤鸾相对立梧桐。

双成走报监门卫，莫使吴歈入汉宫。
清隐堂为徐清隐赋
凌云翰（元代）

清隐之堂何所奇，赤岸气接银潢湄。德公岂无刘表叹，孺子亦有陈蕃知。

不独丘园事高尚，况复河水清涟漪。小篆有文人解读，月下凤管应曾吹。
赐知贡举晁迥
宋真宗（宋代）

盛时选士贡闱开，殿宇闻风献艺来。
心似权衡求实效，勿教蓬荜有遗才。
送君范到上溪头
陈著（宋代）

老来多病脚蹒跚，不觉追行一里宽。
归去闭门还静坐，世途步步是邯郸。
入弋阳界，道旁两石山。一曰芦山，绝妙，一
杨万里（宋代）

一色将苍玉，双堆作假山。
峰峦妙天下，花草半岩间。
旧瘦天风骨，新曦雨髻鬟。
何人缘底恨，化石立孱颜。
送梅子马督木北上
袁宏道（明代）

男儿但得志，何必知阶级。往者三殿灾，梓人进公秩。

督木数万里，杞梓被天黑。长年千许人，餐餐损邮食。

目今事戎马，公私敝已极。减得一丝毫，便是竭心力。

雀飞无劲毛，不若蛟有翼。爱君才调好，部署有规则。

气猛而肠刚，幕府中难得。此是有用人，终堪事绝域。
当欲游南山行
曹植（两汉）

东海广且深。
由卑下百川。
五岳虽高大。
不逆垢与尘。
良木不十虽。
洪条无所因。
长者能博爱。
天下寄其身。
大匠无弃材。
船车用不均。
锥刀各异能。
何所独却前。
嘉善而矜愚。
大圣亦同然。
仁者各寿考。
四坐咸万年。
试茶
陆游（宋代）

强饭年来幸未衰，睡魔百万要支持。
难从陆羽毁茶论，宁和陶潜止酒诗？乳井帘泉方遍试，柘罗铜碾雅相宜。
山僧剥啄知谁报？正是松风欲动时。
不赴光风亭夜饮赠周繇
段成式（唐代）

屏开屈膝见吴娃，蛮蜡同心四照花。

姹女不愁难管领，斩新铅里得黄牙。
次韵顺之奏雅四首
邓肃（宋代）

谪仙酒渴要吞江，刘毅一呼从此欲。
当知明琼亦有神，引上洞天三十六。
舟中有怀
吴询（清代）

落日泛汀洲，悠悠江水流。我从襄汉下，今夜宿扬州。

雁影随乡梦，箫声动客愁。有怀郭有道，何事不同舟。
点绛唇 人日
袁思古（五代）

踏碛人嬉，柳眉刚展春如许。爱情儿女。那解愁千绪。

携手同行，预约寻芳侣。鸳鸯渚。一时凝伫。唧唧闻私语。
赠别舒广文还湘南兼寄故人二首 其一
顾璘（明代）

曾下湘皋采菊英，漫劳朋旧记微名。轩车己作三年别，城郭仍含万里情。

海畔来同河朔饮，灯前惊听楚歌声。浮云世事多翻覆，莫对青山意不平。
秋闺
郑愔（唐代）

征客向轮台，幽闺寂不开。音书秋雁断，机杼夜蛩催。

虚幌风吹叶，闲阶露湿苔。自怜愁思影，常共月裴回。
偶书
邹浩（宋代）

朝天坊里朝天客，拱北轩中拱北人。惟有苍苍知此意，只应潜为启严宸。
被褐怀珠玉
黄庭坚（宋代）

国士怀珠玉，通津不易扛。
椟藏心有待，褐短义难降。
宝唾归青简，晴虹贯夜窗。
直言方按剑，岂是故迷邦。
弹雀轻千仞，连城买一双。
安知蓝缕底，明月弄寒江。
送李商叟秀才还临川
曾几（宋代）

一春雾雨暗溪山，城北城南断往还。
政是晴时君又去，望君烟艇有无间。
咏史乐府十二章·侍宴规
程盛修（清代）

披香殿，是隋是唐臣莫辨。臣虽似诈其实忠，不闻兴主营离宫，露台百金俭德崇。
题武夷 其一
白玉蟾（宋代）

不见虹桥接幔亭，空馀水绿与山青。客来剔出些奇胜，五曲溪头大隐屏。
过谢家塘少时故居感作六章 其三
姚燮（清代）

高楼面东敞，眺及江上山。夙岁吾读书，伴有湘娥鬟。

朝云如轻罗，静熨帘光寒。狎我吟声低，黄鸟啼复閒。

振袂重此登，欲倚无完阑。仰警天鸿孤，俯惜城柳残。

依然门外河，东去咽流湍。
挽曾仲躬侍郎三首 其一
赵蕃（宋代）

昔者嘉禾郡，曾容谒长公。已焉地官宅，还获见今翁。

识面虽先后，陈诗匪异同。如何一再恸，祇向十年中。
送周朝议赴郢 其二
彭汝砺（宋代）

驱马悠悠何所之，岘山南去习家池。莲花可爱肌如雪，鸥鸟何为鬓亦丝。

一叶林头秋到处，片云溪上雨来时。公方紫绶金章贵，可要山公白接䍦。
吕崇德挽词
楼钥（宋代）

回首情亲处，相过濑水阳。
十年能几见，一疾痛云亡。
县郭山空秀，家园橘自霜。
主人今已矣，鸥鹭亦凄凉。
送汪宝素之武昌
蒋师轼（清代）

汉广通三湘，兰芷多于草。春风一以至，舒华媚清晓。

遥遥屈宋艳，落英嗟已槁。愿君搴孤芳，缠绵发天藻。

相逢江上人，遗之寄东道。
过秦楼 客中端午
朱唏颜（元代）

水碧纱厨，月圆纨扇，悄悄午窗曾共。祛愁楚艾，照眼安榴，节物把人传送。无奈长昼如年，莺趁吟情，蝶迷乡梦。怅归期多误，暮云凝望，乱愁如葑。谁念我、闷对骚经，慵寻遗谱，冷落赴湘琴弄。醒魂正渴，筒碧初乾，买健听人呼＊。不似归来故园，同泛香蒲，频倾春瓮。尽痴儿呆女，齐唱湖楼兴动。
宁宗朝享三十五首
真宗（宋代）

［黄钟为宫］咸英备乐，簋度列斝。
诗歌安世，声叶皇雅。
翠旗羽盖，云车风马。
神其来兮，以燕以下。
喜雨
喻良能（宋代）

九重午刻命精祷，四海中宵同出云。
溽暑已随飞雨散，清声还并晓风闻。
费拾遗书堂
罗邺（唐代）

满袖归来天桂香，紫泥重降旧书堂。自怜苇带同巢许，

不驾蒲轮佐禹汤。怪石尽含千古秀，奇花多吐四时芳。

何人更肯追高躅，唯有樵童戏藓床。
秋阴
宋祁（宋代）

拥栋溪云暝夕霏，萧辰寥落意多违。
寒蝉自为齐王怨，归燕长多阿母飞。
杜若汀洲残绿暗，芙蓉池沼坠红稀。
流尘满席宾綦绝，谁问西河战胜肥。
黄河
王安石（宋代）

派出昆仑五色流，一支黄浊贯中州。
吹沙走浪几千里，转侧屋闾无处求。
春日
何耕（宋代）

门前无俗物，城上亦奇观。
花浪东流稳，云山西望寒。
身凌尘外远，目极意中宽。
最爱风标客，晴沙理青纨。
赋得莎鸡振羽
陈子壮（明代）

天生群动应，不独女郎丝。微细关人意，迁流赴尔时。

三秋催转急，六月振先知。暑憩花阴值，宵行草露疑。

是声增索莫，何事每凄其。为忆豳风句，沈吟星汉垂。
绍兴以后祀感生帝十六首
佚名（隋代）

盛德在火，相我炎祚。
典祀有常，牲玉维具。
风马云车，翩翩来顾。
式蕃帝祉，后昆有裕。
关山月
多隆阿（清代）

月缺初拟雕弓弯，月满又比金刀环。时缺时满惟此月，戍卒夜夜望关山。

关山以外银光烂，关山以内人肠断。金波腾地倍加寒，屈指已觉流光换。

流光已换仍不归，暗处隐耀青燐飞。中原那计边塞冷，秋深犹未寄征衣。

望衣不至空咄咄，扑面朔风砭肌骨。忽听关前画角声，彷佛金闺砧敲月。
九华山
张祖同（清代）

长风缥缈赴瀛海，吹落数朵青莲花。孤舟雪尽正东下，云外玉屏张九华。

天低积铁壁孤倚，梯石横嵌蹋龙尾。豫樟十抱翻回飙，俊骨无声半空起。

传言灵气钟盘陀，上寺下寺云嵯峨。玉京群帝白昼下，亦应旌旗相荡摩。

却瞻齐山渺难识，洞天卅二无颜色。虎豹噤声林木尽，兵戈世外仍消息。

日夜山边走怒潮，蓉溪荻港萧条极。兴衰之事不足陈，江翻岸倒空千春。

兹山得名自李白，怅望书堂无复存。兴酣落笔凌绝顶，只今谁是谪仙人？
春景 风起春灯乱
刘辰翁（宋代）

故是春风起，香尘暖未曾。暮寒惊翠袖，春影乱华灯。

泠浸朱门惊，吹成碧海冰。沙河三五夜，火树几千层。

金炬开莲岛，银花飐玉绳。一声清跸远，冷落内前棚。
上巳同友辈村郊行乐
朱朴（明代）

三月三日出郭行，风和日暄天气晴。衔泥补巢旧家燕，隔水唤春何处莺。

垆头小姬酒正熟，道傍古坟人自耕。劝君行乐贵及早，明日清明花满城。
酬杨供奉法师见招
薛涛（唐代）

远水长流洁复清，雪窗高卧与云平。

不嫌袁室无烟火，惟笑商山有姓名。
求定斋
谢薖（宋代）

吾观大梁城，九衢尘暗天。蛮触日交争，夔蚿互相怜。

此心如慈幡，袅袅风中悬。王子闭门卧，守心长缚禅。

能定乃能应，如镜别丑妍。吾岂匏瓜哉，孔子有至言。

君看日月行，亦若磨蚁旋。涪翁已发药，此句不用传。
鹧鸪天（和陈景卫忆西湖）
胡铨（宋代）

一忆西湖太瘦生。十年不到梦曾行。空濛山色烟霏晚，淡沲湖光雾縠轻。

芳草远，暮云平。雨余空翠入帘明。梦回一饷难存济，这错都因自打成。
故邕管安抚李思永挽章三首
曹彦约（宋代）

义利明千古，躬行勇不疑。
涧瀍穷正脉，张陆是吾师。
仕与儒先会，官从党论卑。
所施才一障，声闻彻华夷。
移居吴中述怀 其一
李传元（清代）

补写澹台墓上诗，黄花迎笑我来迟。扶衰怕履曾行迹，忏惑仍留最后痴。

生处自应叹华屋，归飞犹复拣寒枝。登临换却看山服，幻尽烟云未觉奇。
送水云归吴
袁正淑（宋代）

抱琴归去海东滨，莫逐成连觅子春。
十里西湖明月在，孤山寻访种梅人。
芙蓉
陆龟蒙（唐代）

闲吟鲍照赋，更起屈平愁。莫引西风动，红衣不耐秋。
送族弟单父主簿凝摄宋城主簿至郭南月桥却回…留饮赠之
李白（唐代）

吾家青萍剑，操割有馀闲。往来纠二邑，此去何时还。

鞍马月桥南，光辉歧路间。贤豪相追饯，却到栖霞山。

群花散芳园，斗酒开离颜。乐酣相顾起，征马无由攀。
寓叹四首 其一
陆游（宋代）

穷居谙世故，了了不如昏。万事慵挂眼，终年思杜门。

云闲忘出岫，叶落喜归根。熟计惟当醉，宁论社瓮浑。
有酒作
李新（宋代）

富贵日厌意，志愿男子多。
饥寒一身赘，奈此两臂何。
有子立参肩，於人犹负痾。
食菜色染颜，肘露枯树柯。
柴门旷宾至如归从，汝往张雀罗。
不粒尚犹可，无酒伤天和。
半世友孙生，斗禄才免薖。
割腹送名酒，一饮衰颊酡。
弱子知有酒，走戏如投梭。
铁也未抵醉，阿林先缓歌。
环守独脚锉，盃到倾长河。
我若不饮酒，顾影已婆娑。
仰看颓檐日，去去疾沧波。
王澹子居士新葺野樗亭成招集同赋
释古卷（明代）

未许言高隐，茅亭置水乡。选苔先覆地，借竹远临墙。

辩古藏俱出，谈空兴倍长。因僧汲西涧，竟夕发茶香。
题刘子静丛芳堂诗卷后
唐桂芳（明代）

尔祖榱题旧匾存，遗芳百世在贤孙。心传信有芝兰种，手植都无荆棘根。

九夏风生泉满洞，三更月转石为门。买舟欲觅青田县，鸡犬人家第几村。
答微之泊西陵驿见寄（一无泊字）
白居易（唐代）

烟波尽处一点白，应是西陵古驿台。

知在台边望不见，暮潮空送渡船回。
宫词八首 其二
周密（宋代）

寂寂长门白日长，容华销尽不成妆。深深下却鲛绡帐，怕引杨花入绣床。
居庸关
谢榛（明代）

控海幽燕地，弯弓豪侠儿。
秋山牧马处，朔塞用兵时。
岭断云飞迥，关长鸟度迟。
当朝有魏尚，复此驻旌旗。
渔父
司马光（宋代）

楚岸橘花香，扁舟泛渺茫。
短簑冲密雨，素发净秋霜。
烟外鸣榔远，波间掷线长。
无人识名姓，击楫入沧浪。
喜李诩秀才见访因赠
许浑（唐代）

浙南分首日，谁谓别经时。路远遥相访，家贫喜见知。

不须辞不酌，更请续新诗。但得心中剑，酬恩会有期。
晓行
汪元量（宋代）

痴坐书窗待晓钟，背灯无语意无穷。
一家骨肉正愁绝，四海弟兄如梦同。
西舍东邻今日别，北鱼南雁几时通。
行行忍见御沟水，流出满江花片红。
二月二日晓梦会于庐陵西斋作寄陈适用
黄庭坚（宋代）

燕寝著炉香，愔愔闲窗闼。
梦到郡城东，笑谈西斋月。
行乐未渠央，苦遭晴鸠聒。
江郡梅李白，士女嬉城阙。
闻道潘河阳，满城花秀发。
颇留载酒车，共醉生尘袜。
想见舞余姿，风枝斜虿发。
鄙夫不举酒，春事亦可悦。
雨足肥菌芝，沙暄饶笋蕨。
海牛压风帘，野饭薰僧鉢。
饱食愧公家，曾无助毫末。
劝盐推新令，王欲惸独活。
此邦淡食怆，俭陋深次骨。
公囷积丘山，贾竖但圭撮。
县官恩乳哺，下吏用鞭挞。
正恐利一源，未塞兔三窟。
寄声贤令尹，何道补黥刖。
从来无研桑，顾影愧簪笏。
何频课殿上，解绶行采葛。
接花
方一夔（宋代）

枝头信手夺春工，要借并州一割功。瓜柳皮粘混金碧，梅桃根割变铅红。

笑谈自分求孙叔，形似应难想孟公。却怪后皇同种橘，过淮便隔马牛风。
为朱文公作
项安世（宋代）

千亩寒林一树梅，自妍自笑已堪哀。今朝更被风吹却，拟遣春从底处回。
偈颂七首
释南雅（宋代）

生而无生，一片浮云点太清。
灭而无灭，万里寒空沈晓月。
个些而，佛不知，
拟心栖处隔山迷。直饶不拟栖心处，
犹落吾家第二机。
董村小隐歌
王世贞（明代）

丈人卜筑董家村，村中风物宛可论。董家犹称孝子里，丈人别作素侯门。

门前草没车马迹，邻父虽过不争席。数枝慈竹溪上青，二月墙头杏花白。

蚕子欲帖千芳齐，习习春风生杖藜。人如畏垒无惊辙，业学尸乡不养鸡。

有田七百但种秫，酿得新醪如刺蜜。谷在何须用虎防，杏成任自从人乞。

有子策奏天人奇，回头却笑昌黎诗。男儿遇酒即快饮，人不识，安用天公知。
折梅二首
白玉蟾（宋代）

夜半披衣凭玉栏，天风吹露洒琅玕。
前台后台月如水，云去云来梅影寒。
霰雪和彭经历琦初
刘诜（元代）

岁饥瓜地荒，老病卧玄晏。闭门三日雪，飞霰相杂乱。

飘空乍鸣三，穿隙已在案。载涂积愈高，集水凝不泮。

山寒消久暄，土润苏亢旱。颇疑湘鲛泣，珠玑夜分散。

又如洛仓破，白粲接原岸。柔条压既低，高木擎欲断。

体圆工簸弄，地远迷界限。我生事嘲吟，寒饿不可逭。

坐悯民瘼深，谁与觅医缓。救荒既不预，应卒自无算。

古称兆丰年，至此可三叹！别岁夜卧迟，怯冷朝起晏。

黄云低不动，白霰下愈乱。鸣檐锵若佩，积地厚成案。

遇坚势屡跃，得煖湿先泮。严冱阻春生，萧条助人旱。

纷如撞斗破，疾若抟沙散。朽株发英华，深谷变陵岸。

先生懒斫路，门外人迹断。作诗无雕锼，白战安可限。

空山斸黄精，微此命难逭。少年喜映书，老大悔儒缓。

豪门方饮羔，觞急不可算。安知负薪者，道旁拊膺叹。
忠孝行为江西行省右丞呼图克布哈作
郑潜（明代）

孝为百行原，忠乃万世则。乾坤微忠孝，何以立人极。

英英省右微，出佐大江西。拜命辞魏阙，含情别慈闱。

亲年八十馀，子仕万里外。王事有程期，何由遂欢爱。

筹边计军务，排云叩天阍。冯夷护旌棨，瀚海无波澜。

还家慰亲颜，伏阙上封事。方忧聚敛臣，遑恤忠孝士。

明廷忽异政，法令非常情。都人不敢议，达官为之惊。

免官亦何忧，从戎亦何愧。节义窜遐荒，奸贪拥虚位。

煌煌中兴业，本在植纲常。民彝几沦没，政化期更张。

薄俗非乱离，何以辨忠孝。大厦非栋梁，何以正廊庙。

我歌忠孝行，送公涉沧溟。归朝庆眉寿，报国跻隆平。
送客归常州
杨凝（唐代）

行到河边从此辞，寒天日远暮帆迟。可怜芳草成衰草，公子归时过绿时。
秋日访野人
张嵲（宋代）

忽忽倦幽独，试寻居士室。
循篱野蔓悬，闭户邻鸡出。
小水已清泠，前山政岑郁。
禾黍满平川，高低动残日。
和杨公济钱塘西湖百题 其一○○ 西水亭
郭祥正（宋代）

湖添秋气净，鸟伴夕阳沉。呜咽城笳起，犹忘归去心。
十六夜待月溪滨风露浩然宵中不寐
李洪（宋代）

昨夜中秋月，高唐妒素娥。
凭谁修玉户，未觉减金波。
练净前溪水，银侵左界河。
浩然风露爽，通夕祗长哦。